NARIADENIE KOMISIE (ES) č. 309/2008
z 2. apríla 2008,
ktorým sa do Registra chránených označení pôvodu a chránených zemepisných označení zapisuje názov Isle of Man Manx Loaghtan Lamb (CHOP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 510/2006 z 20. marca 2006 o ochrane zemepisných označení a označení pôvodu poľnohospodárskych výrobkov a potravín (1), a najmä na jeho článok 7 ods. 5 druhý pododsek,
keďže:
(1)
Žiadosť Spojeného kráľovstva o zápis názvu „Isle of Man Manx Loaghtan Lamb“ sa zverejnila v Úradnom vestníku Európskej únie (2) v súlade s článkom 6 ods. 2 nariadenia (ES) č. 510/2006 a podľa článku 17 ods. 2 uvedeného nariadenia.
(2)
Taliansko vznieslo námietky voči tomuto zápisu v súlade s článkom 7 ods. 1 nariadenia (ES) č. 510/2006 odvolávajúc sa hlavne na dôvod námietky uvedený v článku 7 ods. 3 písm. a) uvedeného nariadenia, t. j. nesplnenie podmienok uvedených v článku 2 nariadenia (ES) č. 510/2006.
(3)
Listom z 1. júna 2007 Komisia vyzvala zainteresované strany, aby pristúpili k príslušným vzájomným konzultáciám.
(4)
Spojené kráľovstvo a Taliansko dospeli k dohode, ktorú oznámili Komisii listom doručeným 4. decembra 2007.
(5)
Z tejto dohody vyplýva, že Taliansko považuje informácie poskytnuté Spojeným kráľovstvom za uspokojujúce a v dôsledku toho stiahlo svoje námietky.
(6)
Dohoda, ku ktorej dospeli zainteresované strany, si nevyžaduje žiadnu zmenu ani doplnenie údajov uverejnených v zmysle článku 6 ods. 2 nariadenia (ES) č. 510/2006. Vzhľadom na uvedené skutočnosti sa musí názov „Isle of Man Manx Loaghtan Lamb“ zapísať do registra v súlade s článkom 7 ods. 4 uvedeného nariadenia,
PRIJALA TOTO NARIADENIE:
Článok 1
Názov uvedený v prílohe k tomuto nariadeniu sa zapisuje do registra.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 2. apríla 2008